39. schôdza NR SR - 6.deň - B. popoludní
Dátum: 2025-09-17
Poslanec: Kleinert, Dana (PS)
Druh vystúpenia: Vystúpenie v rozprave

Ďakujem pekne. Ja sa vám ináč páni, jedna dáma z koalície, naozaj čudujem, že pripraviť dobabranú konsolidáciu a ešte to predtým ani s nikým neodkonzultovať, akože zase to chce celkom odvahu, lebo čo sa iné dalo čakať ako to, že dostanete naozaj kritiku naspäť, pretože to je naozaj veľký trapas pripraviť niečo také, čo udusí na Slovensku ekonomiku, čo vyženie aj posledných mladých ľudí preč. Neviem, či ma počúval dobre pán Kamenický, ale fakt ste sa tu naozaj mnohokrát pýtali, ale ako hovorí moja dcéra, má banán v ušiach, tak asi má banán v ušiach, nepočuje. My sme vám veľakrát hovorili, že čo všetko kde všade môžte ušetriť. Konkrétne napríklad ja sa zaoberám kultúrou a už som to hovorila. Pani ministerka tá akože ide prvú ligu. Okrem toho teda, že máte dvakrát zvýšené platy teda ministri a to ešte akože naozaj trápne cez paušálne náhrady, ktoré sa nezdaňujú, tak taká pani ministerka tá konsolidáciu reálne používa na to, aby zmiatla ľudí z ministerstva, ktorí sú odborníci, tvári sa, že je to konsolidácia, ale my už vieme, lebo sme si to vypýtali, cez 211-tky, že sú to len organizačné zmeny a tých ľudí je tam viacej a sú tam všelijaké kamošky Kittsee a všelijakí, všelijakí iní čudní ľudia. Napríklad v takom kaštieli Betliar už nezostal vôbec nikto, vôbec nikto z pôvodných ľudí a odborníkov a to čo tam je, je hanba na tri zimy. Rovnako tak všetko to vyhadzovanie ľudí stojí státisíce eur a aj to už máme k tomu jasné informácie. Len za prvé mesiace na ministerstve kultúry to bolo 400 000 eur. Nová limuzína a to, že pani ministerka si odletí do Talianska a musí teda ešte špeciálne iné aut prísť z Bratislavy, to už je len teda jedna ďalšia hanba. Jej cesty po svete sú akurát tak drahým špásom. STV-čka to že vôbec musela vzniknúť, nás stojí minimálne 600 000 eur, tak ako nám povedala pani riaditeľka na výbore pre kultúru a médiá. Folklórne odevy nám tu za desiatky tisíc eur vyrába firma, ktorá má fantastický antikorózny náter, za to vie aspoň niečo postaviť, ale nevie proste robiť kostýmy. Pozemok za 3,5 milióna sa kúpi niekde pri Košiciach, pričom všetci vieme, že to je trikrát predražené. Kúpi to riaditeľka tej firmy, ktorá je nová organizácia za 12 miliónov, ktorú nikto nepotreboval a ktorá robí tieto kšefty. Máme tu externé firmy, z ktorých jedna napríklad robí ekonomiku na ministerstve kultúry. Viete si to predstaviť? Je to podľa vás normálne? Pretože všetci ľudia z ekonomického oddelenia na ministerstve kultúry v pude sebazáchovy odišli, pretože to sa tam jednoducho nedá. Slovenské národné galérie sa rušia diela aj proti zmluve, aj protiprávne, boli to určené prostriedky na to od externých partnerov, ktorí v státisícoch odišli a nebudú už dotovať našu erbovú inštitúciu, pretože s ňou nechcú mať vôbec nič spoločné. V Slovenskom národnom múzeu ide to od deviatich k piatim. Zastavená je Krásna Hôrka, sú tam audity, ktoré robia firmy, ktoré sme tu našli za štyri dni. V Slovenskom národnom divadle bolo 7 miliónov alokovaných na to, aby z Európskej únie, aby sa mohlo opraviť staré národné divadlo. Čo sa opravilo? Nič. Pretože je tam tretíkrát po sebe protizákonne menovaná riaditeľka Ťapáková. Toto sú proste hanebné veci, ktoré sa dejú a to teraz ešte nehovoríme o Fonde na podporu umenia, ktorý reálne ničí životy a prácu tisícok, tisícok malých umelcov a umelkýň, na ktorých sa viažu ďalšie profesie. Takže páni a jedna dáma z koalície, toto čo robíte, je obrovská, obrovská hanba, je to škandál. Jediné čo sa vám darí, je vyháňať naše deti z krajiny. Pozrite sa už konečne do zrkadla, vy za to môžete. Ďakujem. (Potlesk.)